ประกาศกระทรวงการคลังประกาศกระทรวงการคลังเรื่องหลักเกณฑ์การยื่นคำขอประกอบกิจการวิเทศธนกิจรอบสอง---------------------------- เพื่อให้เป็นไปตามแผนพัฒนาระบบการเงิน และเป็นการส่งเสริมกรุงเทพ ฯ ให้เป็นศูนย์กลางทางการเงิน อาศัยอำนาจตามความในมาตรา ๖แห่งพระราชบัญญัติการธนาคารพาณิชย์พ.ศ. ๒๕๐๕ซึ่งแก้ไขเพิ่มเติมโดยพระราชบัญญัติการธนาคารพาณิชย์ (ฉบับที่ ๒) พ.ศ. ๒๕๒๒รัฐมนตรีว่าการกระทรวงการคลังกำหนดหลักเกณฑ์ การยื่นคำขอประกอบกิจการวิเทศธนกิจรอบสองดังต่อไปนี้ ข้อ ๑ธนาคารที่มีสิทธิ์ยื่นคำขอต้องเป็นธนาคารต่างประเทศที่ยังไม่ได้รับอนุญาตให้ประกอบการธนาคารพาณิชย์ในประเทศไทย ซึ่งมีคุณสมบัติดังนี้ ๑.๑ เป็นธนาคารที่มีขนาดใหญ่ มีชื่อเสียง มีฐานะมั่นคงและมีผลการดำเนินงานดี ๑.๒เป็นธนาคารที่มีประสบการณ์และความชำนาญในธุรกิจด้านการธนาคารระหว่างประเทศหรือมีบทบาทในศูนย์กลางการเงินอื่น ๆ รวมทั้งบทบาทในการพัฒนาธุรกิจการเงินระหว่างประเทศในประเทศที่ธนาคารนั้นเปิดสาขา ๑.๓ เป็นธนาคารที่ให้ความร่วมมือกับทางการเป็นอย่างดี ๑.๔เป็นธนาคารที่จดทะเบียนในประเทศที่มีความสัมพันธ์ทางธุรกิจกับประเทศไทยทั้งด้านการเงิน การค้า และการลงทุน หรือมีแนวโน้มที่จะมีความสัมพันธ์ทางธุรกิจกับประเทศไทยเป็นจำนวนมากในอนาคต ๑.๕ เป็นธนาคารที่จดทะเบียนในประเทศที่มีมาตรฐานการกำกับควบคุมสถาบันการเงินเป็นอย่างดี และน่าเชื่อถือ ๑.๖เป็นธนาคารที่มีอันดับน่าเชื่อถือตามการจัดอันดับของสถาบันจัดอันดับความน่าเชื่อถือระดับนานาชาติ ๑.๗เป็นธนาคารที่จดทะเบียนในประเทศที่มีนโยบายเปิดเสรีทางการเงิน ๑.๘ เป็นธนาคารที่มีแผนงานที่จะช่วยเสริมสร้างและพัฒนาให้ประเทศไทยเป็นศูนย์กลางทางการเงินในภูมิภาค ข้อ ๒จำนวนทุนของธนาคารพาณิชย์ที่จะเข้ามาประกอบกิจกรวิเทศธนกิจ จะต้องมีเงินกองทุนไม่ต่ำกว่า ๕๐๐ล้านบาทนับตั้งแต่วันเปิดดำเนินการ ข้อ ๓ผู้ยื่นคำขอต้องยื่นเอกสารต่อไปนี้พร้อมกับคำขอ ๓.๑ สำเนาใบสำคัญแสดงการจดทะเบียนบริษัท พร้อมทั้งหลักฐานแสดงสถานที่ตั้งของสำนักงานใหญ่ของธนาคารผู้ยื่นคำขอ และหลักฐานแสดงสถานที่ประกอบธุรกิจหลักของธนาคารนั้น ๓.๒ รายชื่อผู้ถือหุ้นใหญ่ ๑๐ รายแรกของธนาคาร ๓.๓ หนังสือยินยอมให้ยื่นคำขอประกอบกิจการวิเทศธนกิจในประเทศไทยจากทางการของประเทศที่จดทะเบียนจัดตั้งธนาคาร ๓.๔ หลักฐานที่แสดงว่าประเทศนั้น ๆ ได้บังคับใช้กฎเกณฑ์ เรื่องความเพียงพอของเงินกองทุนตามแนวทาง ของ Bank for Internationl Settlements พร้อมทั้งข้อมูลเกี่ยวกับอัตราส่วนความเพียงพอของเงินกองทุนของธนาคารผู้ยื่นคำขอที่คำนวณได้ย้อนหลัง๓ ปี ๓.๕ รายงานประจำปี ซึ่งประกอบด้วยงบการเงินของธนาคารที่ยื่นคำขอย้อนหลัง ๓ ปี ๓.๖ข้อมูลแสดงวงเงินและยอดคงค้างของการให้กู้ยืม หรือร่วมลงทุนกับภาครัฐบาล ภาคสถาบันการเงิน และภาคเอกชนอื่น ๆ ในประเทศไทยของธนาคารผู้ยื่นคำขอ ณ วันสิ้นเดือนมิถุนายน และธันวาคมของทุกปี ย้อนหลัง ๓ปี ๓.๗เอกสารวิเคราะห์ความเป็นไปได้เชิงธุรกิจของกิจการวิเทศธนกิจตามที่ยื่นคำขอ ๓.๘เอกสารแสดงอันดับความน่าเชื่อถือของธนาคารผู้ยื่นคำขอ โดยสถานบันการเงินจัดอันดับความน่าเชื่อถือชั้นนำของโลกย้อนหลัง ๓ปี ๓.๙ข้อมูลแสดงการประกอบธุรกิจการเงินในศูนย์กลางทางการเงินที่สำคัญของโลกโดยเฉพาะอย่างยิ่งกิจการวิเทศธนกิจหรือธุรกิจทำนองเดียวกัน (ถ้ามี) ๓.๑๐ข้อมูลแสดงสัดส่วนปริมาณธุรกิจกิจการวิเทศธนกิจต่อปริมาณธุรกิจทั้งสิ้นของธนาคาร (ถ้ามี) ข้อ ๔ให้ธนาคารที่ประสงค์จะประกอบกิจการวิเทศธนกิจ ทำหนังสือขออนุญาตต่อรัฐมนตรีว่าการกระทรวงการคลัง พร้อมสำเนา ๑ ชุดยื่นที่ผ่ายกำกับและพัฒนาสถาบันการเงิน ธนาคารแห่งประเทศไทย เลขที่ ๒๗๓ ถนนสามเสนแขวงบางขุมพรหม เขตพระนครกรุงเทพมหานคร ๑๐๒๐๐ ได้ตั้งแต่วันที่ ๑๖ เมษายน ๒๕๓๙ถึงวันที่ ๑๓ มิถุนายน ๒๕๓๙ ประกาศนี้ให้ใช้บังคับตั้งแต่วันที่ในประกาศนี้เป็นต้นไป ประกาศ ณวันที่ ๒๘ มีนาคม พ.ศ. ๒๕๓๙ สุรเกียรติ์ เสถียรไทย รัฐมนตรีว่าการกระทรวงการคลัง[รก.๒๕๓๙/๓๔ง/๕/๒๕ เมษายน ๒๕๓๖] ฐาปนี/ แก้ไข ๕สิงหาคม ๒๕๔๕ A+B(C)